‘Spoorlyndiewe’ op heterdaad betrapKapt. Thabo Mosia, bevelvoerder van die Warden-polisiestasie, Thumby Govender, hoofondersoekbeampte van Transnet en Lehlohonolo Mokoena, senior beskermingsbeampte van Transnet by die gesteelde spoorlynstukke. Foto: SAPD Elf verdagtes is Woensdag op ŉ plaas naby Warden in die Vrystaat in hegtenis geneem, nadat hulle betrap is waar hulle glo treinspoorlyne op die plaas gesteel het. Lt. Zweli Mohobeleli, woordvoerder van die polisie, het gesê dit was die derde keer wat die plaas in minder as ŉ maand deur spoorlyndiewe geteiken is. Vroeër vandeesweek is spoorlyn ter waarde van R179 000 op die plaas gesteel en in Maart het diewe stukke van die spoorlyn ter waarde van R620 000 weggedra. “Die diefstal verhoed die vervoer van waardevolle vragte en was ŉ bekommernis vir beide die polisie en Transnet. Daarom het die polisie vanoggend ŉ oog gehou op die Letuka-plaas en so die diewe vasgetrek,” het Mohobeleli gesê. Hy het gesê die diewe was besig om die spoorlyne op te sny en op ŉ voertuig te laai, toe polisie by die toneel opgedaag het. Sewe van die verdagtes is van Zimbabwe en Mosambiek en almal is tussen die ouderdomme van 24 en 41. Die polisie het ook beslag gelê op derduisende rande se toerusting wat die verdagtes gebruik het om die spoorlyn mee op te sny. Die verdagtes sal binnekort in die Warden-landdroshof verskyn op aanklag van diefstal.